Geen keer aan Djokovic in TurynNovak Djokovic is op die oorlogpad in Turyn. Foto Marco Bertorello/AFP. Novak Djokovic is op koers om vir die sesde keer die silwerware by die ATP-eindtoernooi omhoog te hou nadat hy vir Daniil Medvedev in ŉ epiese tweestryd met 6-3, 6-7 en 7-6 geklop het. “Dit het glad nie vir my saak gemaak dat ek reeds vir die halfeindstryd gekwalifiseer het nie. Hierdie wedstryd teen een van my taaiste teenstanders is een wat ek bitter graag wou wen,” het die Serwiese speler gesê. Volgens Djokovic het hy baie goed gevoel nadat hy die eerste stel op ŉ drafstap beklink het, maar Medvedev het beslis gesorg dat sy raket die praatwerk in die tweede stel gedoen het. “Ek het natuurlik een of twee geleenthede in daardie stel gehad, maar hy het die belangrike punte gewen. Daarna was die derde stel ŉ opdraande stryd, maar ek is baie trots op die wyse waarop ek terugbaklei het.” Die Serwiese ster speel vandag teen Taylor Fritz in een van die toernooi se halfeindstryde en hy is ongetwyfeld die gunsteling om Sondag die trofee omhoog te hou. In sy laaste 17 wedstryde was hy nog net een keer aan die verloorkant, terwyl hy in Tel Aviv en Astana koning gekraai het. Uitslae: Andrey Rublev klop Stefanos Tsitsipas met 3-6, 6-3 en 6-2 Novak Djokovic klop Daniil Medvedev met 6-3, 6-7 en 7-6 Vandag se bepalings: Novak Djokovic teen Taylor Fritz (halfeindstryd) Casper Ruud teen Andrey Rublev (halfeindstryd) UN. REAL. ???? After 3 hours 11 minutes @DjokerNole comes through a crazy match against Medvedev and makes it 3 for 3 in the Red Group!#NittoATPFinals pic.twitter.com/bkAfF8ndem — Tennis TV (@TennisTV) November 18, 2022